
PA_NonLegDec

MNENJE
Odbor za državljanske svoboščine, pravosodje in notranje zadeve poziva Odbor za proračunski nadzor kot pristojni odbor, da v svoj predlog resolucije vključi naslednje:
<RepeatBlock-Dec>
1.	ugotavlja, da je operativni proračun Evropskega nadzornika za varstvo podatkov (v nadaljnjem besedilu: urad nadzornika) za leto 2024 znašal 24 329 460 EUR, kar je 7 % več kot končni proračun za leto 2023; pozdravlja, da je bila leta 2024 stopnja izvrševanja odobritev za prevzem obveznosti v uradu nadzornika 96 %;
2.	je seznanjen z večjo vlogo urada nadzornika v številnih novih zakonodajnih aktih, vključno z aktom o umetni inteligenci, v skladu s katerim je urad nadzornika postal pristojni organ za institucije, agencije, urade in organe Unije, od katerih je prevzel dodatne naloge; poudarja, da so za te dodatne zadolžitve, ki sta jih delegirala sozakonodajalca, potrebna ustrezna sredstva, da bo lahko urad nadzornika učinkovito izpolnjeval svoje obveznosti;
3.	poudarja vlogo urada nadzornika pri nadzoru postopkov obdelave osebnih podatkov v institucijah, organih, uradih in agencijah EU; izraža zaskrbljenost zaradi časa, ki ga urad nadzornika potrebuje za obravnavo pritožb; opozarja na sklep evropske varuhinje človekovih pravic z dne 7. novembra 2024 v zadevi 1888/2023/TM, v katerem je ugotovila, da šest let, v katerih je urad nadzornika dokončal oceno pritožbe, ni bil razumen časovni okvir in da je pristop urada nadzornika pomenil nepravilnost; ugotavlja, da je varuhinja človekovih pravic ugotovila, da urad nadzornika pritožnika tudi ni obveščal o napredku zadeve;
4.	pozdravlja, da je urad nadzornika leta 2024 zaključil 77 dopustnih pritožb, kar je 33 % več kot leta 2023; ugotavlja, da ni jasno, kdaj so bile te pritožbe vložene, zato poziva urad nadzornika, naj izboljša preglednost postopkov in objavi podatke o številu dopustnih pritožb, ki jih prejme vsako leto, povprečnem času, potrebnem za njihovo preiskavo in reševanje, ter o razlogih za znatne zamude; poziva urad nadzornika, naj razmisli o svojih ključnih kazalnikih uspešnosti in zagotovi, da bodo zajemali obravnavo pritožb ter določali cilje za obravnavo pritožb in preiskav, podobno kot je praksa urada evropskega varuha človekovih pravic;
5.	pozdravlja zmanjšanje stroškov službenih potovanj in števila službenih potovanj v uradu nadzornika z 246 v letu 2023 na 218 v letu 2024; poziva urad nadzornika, naj še naprej ocenjuje, ali se sredstva, porabljena za službena potovanja, ustrezno uporabljajo in ali prispevajo k varstvu osebnih podatkov v institucijah, organih, uradih in agencijah EU; ugotavlja, da je urad nadzornika v letu 2024 sodeloval na več dogodkih, tudi komercialnih, in da bi v skladu s svojo politiko sodelovanja „običajno pričakoval, da bodo organizatorji krili potne stroške in stroške nastanitve“; izraža zaskrbljenost v zvezi s tem, da urad nadzornika še vedno ne posreduje informacij o številu službenih potovanj, ki so jih financirali organizatorji ali druge tretje strani, s čimer se je zmanjšala preglednost v zvezi s stroški službenih potovanj v uradu nadzornika; odločno poziva urad nadzornika, naj izboljša politike in prakse v zvezi s preglednostjo stroškov službenih potovanj;

6.	ugotavlja, da je urad nadzornika leta 2024 zaključil eno samo preiskavo, medtem ko leta 2023 ni zaključil nobene, prav tako pa je izdal 25 mnenj, kar je manj kot 54 mnenj, izdanih leta 2023, in opravil tri revizije, kar je manj kot leta 2023, ko jih je opravil pet; poziva urad nadzornika, naj v svojih ključnih kazalnikih uspešnosti jasno razlikuje med dejanskimi revizijami in obiski.
</RepeatBlock-Dec>

	1. Zastopniki interesov, ki spadajo na področje uporabe Medinstitucionalnega sporazuma o obveznem registru za preglednost

	Transparency International EU / EU transparency register: 501222919-71


Priprava tega seznama je v izključni pristojnosti pripravljavke mnenja.

